CELEX: 62019CN0537
Language: mt
Date: 2019-07-12 00:00:00
Title: Kawża C-537/19: Rikors ippreżentat fit-12 ta’ Lulju 2019 — Il-Kummissjoni Ewropea vs Ir-Repubblika tal-Awstrija

2.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 295/12
            
         
      Rikors ippreżentat fit-12 ta’ Lulju 2019 — Il-Kummissjoni Ewropea vs Ir-Repubblika tal-Awstrija
      (Kawża C-537/19)
      (2019/C 295/16)
      Lingwa tal-kawża: il-Ġermaniż
      
         Partijiet
      
      
         Rikorrenti: Il-Kummissjoni Ewropea (rappreżentanti: L. Haasbeek, M. Noll-Ehlers, P. Ondrůšek, aġenti)
      
         Konvenuta: Ir-Repubblika tal-Awstrija
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tikkonstata li r-Repubblika tal-Awstrija naqset milli twettaq l-obbligi tagħha taħt l-Artikoli 2, 28 u 35(2) tad-Direttiva 2004/18/KE (1) sa fejn Stadt Wien-Wiener Wohnen tat direttament il-kuntratt tal-25 ta’ Frar 2012 għall-bini amministrattiv f’Guglstrasse 2-4 fi Vjenna mingħajr ma wettqet proċedura ta’ sejħa għal offerti u mingħajr ma ġie ppubblikat avviż dwar dan;
               
            
                  —
               
               
                  tikkundanna lir-Repubblika tal-Awstrija għall-ispejjeż.
               
            
         Motivi u argumenti prinċipali
      
      Il-Kummissjoni tqis li l-belt ta’ Vjenna, bħala awtorità kontraenti, ikkonkludiet kuntratt ta’ kiri fit-tul ma’ kuntrattur privat fl-2012 fir-rigward ta’ bini amministrattiv qabel ma dan l-istess bini nbena. B’dan il-mod hija kellha influwenza deċiżiva fuq l-ippjanar tax-xogħol ta’ kostruzzjoni, li mar lil hinn mir-rekwiżiti normalment mistennija minn kerrej fir-rigward ta’ proprjetà ġdida.
      Dan huwa kuntratt pubbliku għal xogħlijiet, hekk kif jirriżulta b’mod ċar mill-ġurisprudenza rilevanti tal-Qorti tal-Ġustizzja dwar il-kiri minn awtoritajiet kontraenti ta’ xogħlijiet li għadhom ma tlestewx. Fl-assenza ta’ proċedura ta’ sejħa għal offerti, l-għoti tal-kuntratt jikser l-Artikoli 2, 28 u 35(2) tad-Direttiva 2004/18. Dan il-ksur ikompli sakemm il-kuntratt ta’ kiri, li ma jistax jiġi xolt qabel l-2040, jibqa’ fis-seħħ.
      
         (1)  Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq kordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi [kuntratti pubbliċi għal xogħlijiet, għal provvisti u għal servizzi] (ĠU Edizzjoni Speċjali bil-Malti, Kapitolu 6, Vol. 7, p. 132).